title: Rozhodnutie Rady (EÚ) 2018/1518 z 9. októbra 2018, ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Banco de España

text:
                  12.10.2018

                  SK

                  Úradný vestník Európskej únie

                  L 256/63

         ROZHODNUTIE RADY (EÚ) 2018/1518
         z 9. októbra 2018,
         ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Banco de España
         RADA EURÓPSKEJ ÚNIE,
         so zreteľom na Protokol č. 4 o Štatúte Európskeho systému centrálnych bánk a Európskej centrálnej banky, ktorý je pripojený k Zmluve o Európskej únii a k Zmluve o fungovaní Európskej únie, a najmä na jeho článok 27 ods. 1,
         so zreteľom na odporúčanie Európskej centrálnej banky zo 6. septembra 2018 Rade Európskej únie o externom audítorovi Banco de España (ECB/2018/22) (1),
         keďže:

                     (1)

                     Účty Európskej centrálnej banky (ECB) a národných centrálnych bánk členských štátov, ktorých menou je euro, majú overovať nezávislí externí audítori odporúčaní Radou guvernérov ECB a schválení Radou Európskej únie.

                     (2)

                     Mandát súčasného externého audítora Banco de España skončil po vykonaní auditu za finančný rok 2017. Preto je potrebné vymenovať externého audítora od finančného roku 2018.

                     (3)

                     Banco de España vybrala za svojho externého audítora na finančné roky 2018 až 2020 dočasné združenie podnikov Mazars Auditores, S.L.P. – Mazars, S.A. s možnosťou predĺženia mandátu na finančné roky 2021 a 2022.

                     (4)

                     Rada guvernérov ECB odporučila, aby dočasné združenie podnikov Mazars Auditores, S.L.P. – Mazars, S.A. bolo vymenované za externého audítora Banco de España na finančné roky 2018 až 2020 s možnosťou predĺženia mandátu na finančné roky 2021 a 2022.

                     (5)

                     Následne po odporúčaní Rady guvernérov ECB by sa rozhodnutie Rady 1999/70/ES (2) malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            V článku 1 rozhodnutia 1999/70/ES sa odsek 3 nahrádza takto:

                  „3.   Dočasné združenie podnikov Mazars Auditores, S.L.P. – Mazars, S.A. sa týmto schvaľuje za externého audítora Banco de España na finančné roky 2018 až 2020.“

            Článok 2
            Toto rozhodnutie nadobúda účinnosť dňom jeho oznámenia.

            Článok 3
            Toto rozhodnutie je určené ECB.

            V Luxemburgu 9. októbra 2018

                  Za Radu

                  predsedníčka

               E. KÖSTINGER

            (1)  Ú. v. EÚ C 325, 14.9.2018, s. 1.

            (2)  Rozhodnutie Rady 1999/70/ES z 25. januára 1999 o externých audítoroch národných centrálnych bánk (Ú. v. ES L 22, 29.1.1999, s. 69).


title: Rozhodnutie Rady (EÚ) 2018/1582 z 15. októbra 2018 o pozícii, ktorá sa má v mene Únie zaujať v spoločnom výbore zriadenom Rámcovou dohodou o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej, pokiaľ ide o prijatie rokovacieho poriadku spoločného výboru a zriadenie podvýborov a špecializovaných pracovných skupín a prijatie ich mandátu

text:
                  22.10.2018

                  SK

                  Úradný vestník Európskej únie

                  L 263/61

         ROZHODNUTIE RADY (EÚ) 2018/1582
         z 15. októbra 2018
         o pozícii, ktorá sa má v mene Únie zaujať v spoločnom výbore zriadenom Rámcovou dohodou o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej, pokiaľ ide o prijatie rokovacieho poriadku spoločného výboru a zriadenie podvýborov a špecializovaných pracovných skupín a prijatie ich mandátu
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej články 207 a 209 v spojení s článkom 218 ods. 9,
         so zreteľom na návrh Európskej komisie,
         keďže:

                     (1)

                     Rámcová dohoda o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej (1) (ďalej aj „dohoda“) nadobudla platnosť 1. októbra 2016.

                     (2)

                     Článkom 52 ods. 1 dohody bol zriadený spoločný výbor, ktorého jednou z úloh má byť zabezpečenie riadneho fungovania a vykonávania dohody.

                     (3)

                     V článku 52 ods. 5 dohody sa stanovuje, že spoločný výbor má prijať svoj rokovací poriadok a v článku 52 ods. 3 sa stanovuje, že má zriadiť podvýbory a špecializované pracovné skupiny.

                     (4)

                     Aby sa zabezpečilo účinné vykonávanie dohody, rokovací poriadok spoločného výboru by sa mal prijať čo najskôr.

                     (5)

                     Pozícia Únie v spoločnom výbore, pokiaľ ide o prijatie rokovacieho poriadku spoločného výboru a zriadenie podvýborov a špecializovaných pracovných skupín a prijatie ich mandátu, by preto mala byť založená na pripojených návrhoch rozhodnutí spoločného výboru,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Únie zaujať na prvom zasadnutí spoločného výboru zriadeného článkom 52 Rámcovej dohody medzi Európskou úniou a jej členskými štátmi na jednej strane a Vietnamskou socialistickou republikou na strane druhej, pokiaľ ide o prijatie rokovacieho poriadku spoločného výboru a zriadenie podvýborov a špecializovaných pracovných skupín a prijatie ich mandátu, je založená na návrhu rozhodnutí spoločného výboru pripojených k tomuto rozhodnutiu.

            Článok 2
            Toto rozhodnutie nadobúda účinnosť dňom jeho prijatia.

            V Luxemburgu 15. októbra 2018

                  Za Radu

                  predsedníčka

               F. MOGHERINI

            (1)  Ú. v. EÚ L 329, 3.12.2016, s. 8.

            PRÍLOHA 1

                  ROZHODNUTIE SPOLOČNÉHO VÝBORU EÚ – VIETNAM č. 1/…
                  z …,
                  ktorým sa prijíma jeho rokovací poriadok
                  SPOLOČNÝ VÝBOR EÚ – VIETNAM,
                  so zreteľom na Rámcovú dohodu o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej (ďalej len „dohoda“), a najmä na jej článok 52,
                  keďže:

                              (1)

                              Dohoda nadobudla platnosť 1. októbra 2016.

                              (2)

                              S cieľom prispieť k účinnému vykonávaniu dohody by sa mal prijať rokovací poriadok spoločného výboru,

                        ROZHODOL TAKTO:

                     Jediný článok
                     Týmto sa prijíma rokovací poriadok spoločného výboru stanovený v prílohe A.

                     V … xxxx

                           Za spoločný výbor EÚ – Vietnam

                           predseda

               PRÍLOHA A

                  Rokovací poriadok spoločného výboru

                  Článok 1
                  Úlohy a zloženie

                     1.   Spoločný výbor vykonáva úlohy stanovené v článku 52 Rámcovej dohody o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej (ďalej len „dohoda“).

                     2.   Spoločný výbor sa skladá zo zástupcov oboch zmluvných strán na najvyššej možnej úrovni.

                  Článok 2
                  Zasadnutia

                     1.   Spoločný výbor za normálnych okolností zasadá raz ročne. Zasadnutie spoločného výboru zvoláva predseda. Zasadnutia sa konajú striedavo v Hanoji a v Bruseli v deň, ktorý sa stanoví po vzájomnej dohode. Mimoriadne zasadnutia spoločného výboru sa môžu uskutočniť na žiadosť jednej zo zmluvných strán a so súhlasom zmluvných strán.

                     2.   Ak s tým obe zmluvné strany súhlasia, zasadnutia spoločného výboru sa môžu výnimočne konať prostredníctvom videokonferencie alebo telekonferencie.

                     3.   Zasadnutia spoločného výboru sú neverejné, pokiaľ predseda so súhlasom zmluvných strán nerozhodne, že zasadnutie je verejné.

                  Článok 3
                  Predseda

                     1.   Spoločnému výboru predsedá striedavo na obdobie jedného kalendárneho roka zmluvná strana, ktorá je hostiteľom zasadnutia v príslušnom kalendárnom roku. Spoločnému výboru stanovenému v článku 52 dohody predsedá vysoký predstaviteľ Únie pre zahraničné veci a bezpečnostnú politiku alebo podpredseda vlády/minister zahraničných vecí Vietnamskej socialistickej republiky. Zmluvná strana môže delegovať svoju právomoc predsedať všetkým alebo niektorým zasadnutiam spoločného výboru na vyššieho úradníka.

                     2.   Zmluvná strana, ktorá predsedá prvému zasadnutiu spoločného výboru mu predsedá odo dňa daného zasadnutia do 31. decembra daného roku.

                  Článok 4
                  Účastníci

                     1.   Pred každým zasadnutím obe zmluvné strany informujú predsedu o plánovanom zložení ich delegácií.

                     2.   Predseda môže vo vhodných prípadoch a so vzájomným súhlasom oboch zmluvných strán prizvať na zasadnutie odborníkov alebo zástupcov iných subjektov, aby pôsobili ako pozorovatelia alebo aby poskytli informácie o konkrétnej téme.

                  Článok 5
                  Sekretariát
                  Zástupca Európskej služby pre vonkajšiu činnosť a zástupca vlády Vietnamskej republiky spoločne plnia funkciu tajomníkov spoločného výboru. Všetky oznámenia predsedu a predsedovi sa postupujú tajomníkom. Korešpondencia predsedu a predsedovi môže prebiehať akoukoľvek písomnou formou vrátane e-mailu.

                  Článok 6
                  Program zasadnutí

                     1.   Predseda vypracúva predbežný program každého zasadnutia. Predbežný program sa spolu s príslušnými dokumentmi postupuje ľubovoľným písomným spôsobom zmluvným stranám najneskôr 30 dní pred začiatkom zasadnutia. Predseda môže so súhlasom zmluvných strán stanoviť pre konkrétne zasadnutie inú lehotu.

                     2.   Obe zmluvné strany môžu ľubovoľným písomným spôsobom požiadať predsedu, aby do programu zaradil určitý bod. Predbežný program obsahuje všetky body, ku ktorým predseda dostal takúto žiadosť najneskôr 21 dní pred dátumom zasadnutia.

                     3.   Program prijíma spoločný výbor na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak s tým zmluvné strany súhlasia.

                     4.   Na zasadnutí spoločného výboru si obe zmluvné strany môžu vymieňať informácie o dialógu o ľudských právach medzi Vietnamom a EÚ.

                  Článok 7
                  Zápisnica

                     1.   Predseda po každom zasadnutí zhrnie závery, ku ktorým dospel spoločný výbor. Obaja tajomníci spoločne vypracujú návrh zápisnice na základe týchto záverov do 30 dní od dátumu zasadnutia.

                     2.   Zmluvné strany schvália návrh do 60 dní od dátumu zasadnutia alebo v inej lehote, na ktorej sa zmluvné strany dohodnú. Keď zmluvné strany schvália návrh zápisnice, predseda podpíše originál vyhotovený v dvoch rovnopisoch. Každá zmluvná strana dostane jeden rovnopis.

                  Článok 8
                  Rozhodnutia a odporúčania

                     1.   Po dohode zmluvných strán spoločný výbor môže prijať rozhodnutia a vydávať odporúčania iba v rámci svojich funkcií a úloh tak, ako sú stanovené v článku 52 dohody.

                     2.   Rozhodnutia alebo odporúčania prijaté spoločným výborom sa nazývajú „rozhodnutie“ alebo „odporúčanie“, pričom po názve nasleduje poradové číslo, dátum ich prijatia a opis ich predmetu. Každé rozhodnutie obsahuje dátum nadobudnutia účinnosti.

                     3.   Spoločný výbor sa môže rozhodnúť prijímať rozhodnutia alebo odporúčania písomným postupom. V takom prípade sa zmluvné strany dohodnú na maximálnej dĺžke trvania tohto postupu. Ak po uplynutí tohto obdobia žiadna strana nevyjadrí nesúhlas s navrhovaným rozhodnutím alebo odporúčaním, predseda spoločného výboru vyhlási dané rozhodnutie alebo odporúčanie za prijaté na základe spoločného súhlasu.

                     4.   Rozhodnutia a odporúčania, ktoré spoločný výbor prijme, sa vyhotovujú v dvoch autentických rovnopisoch podpísaných predsedom.

                     5.   Každá zmluvná strana môže uverejniť rozhodnutia a odporúčania spoločného výboru vo svojej príslušnej úradnej publikácii.

                  Článok 9
                  Náklady

                     1.   Každá zmluvná strana znáša náklady, ktoré jej vzniknú v dôsledku účasti na zasadnutiach spoločného výboru, a to tak náklady na personál, cestovné náklady a diéty, ako aj poštovné a telekomunikačné výdavky.

                     2.   Každá zmluvná strana znáša náklady, ktoré jej vzniknú v súvislosti s tlmočením na zasadnutiach a s prekladmi.

                     3.   Hostiteľská strana znáša náklady v súvislosti s organizáciou zasadnutí a rozmnožením dokumentov.

                  Článok 10
                  Podvýbory a špecializované pracovné skupiny

                     1.   V súlade s článkom 52 ods. 3 dohody spoločný výbor môže zriaďovať podvýbory a špecializované pracovné skupiny, ktoré mu pomáhajú plniť jeho úlohy. Podvýbory a špecializované pracovné skupiny podávajú správy spoločnému výboru po každom svojom zasadnutí.

                     2.   Spoločný výbor môže rozhodnúť o zrušení všetkých existujúcich podvýborov a špecializovaných pracovných skupín, definovať alebo zmeniť ich mandát, prípadne zriadiť ďalšie podvýbory a špecializované pracovné skupiny, aby mu pomáhali vykonávať jeho povinnosti.

                     3.   Podvýbory a špecializované pracovné skupiny nemajú žiadnu rozhodovaciu právomoc.

            PRÍLOHA 2

                  ROZHODNUTIE SPOLOČNÉHO VÝBORU EÚ – VIETNAM č. 2/…
                  z …,
                  ktorým sa zriaďujú štyri podvýbory a špecializované pracovné skupiny a prijíma sa ich mandát
                  SPOLOČNÝ VÝBOR EÚ – VIETNAM,
                  so zreteľom na Rámcovú dohodu o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej (ďalej len „dohoda“), a najmä na jej článok 52 ods. 3 a na článok [10] rokovacieho poriadku Spoločného výboru,
                  keďže:

                              (1)

                              S cieľom umožniť diskusie na odbornej úrovni o kľúčových oblastiach, ktoré patria do rozsahu pôsobnosti dohody, by sa mali zriadiť podvýbory a špecializované pracovné skupiny. Na požiadanie sa zmluvné strany môžu navyše dohodnúť na zmene zoznamu podvýborov alebo špecializovaných pracovných skupín a/alebo rozsahu ich pôsobnosti.

                              (2)

                              Podľa článku [8] svojho rokovacieho poriadku sa spoločný výbor môže rozhodnúť prijímať rozhodnutia písomným postupom,
                                    [ak sa písomný postup v danom prípade používa]
                                 .

                              (3)

                              Toto rozhodnutie by sa malo prijať, aby podvýbory a špecializované pracovné skupiny začali včas fungovať,

                        PRIJAL TOTO ROZHODNUTIE:

                     Jediný článok
                     Týmto sa zriaďujú podvýbory a špecializované pracovné skupiny uvedené v prílohe A. Mandát podvýborov a špecializovaných pracovných skupín sa stanoví tak, ako sa uvádza v prílohe B.

                     V

                           Za spoločný výbor EÚ – Vietnam

                           predseda

               PRÍLOHA A

                  Spoločný výbor EÚ – Vietnam

                  Podvýbory a špecializované pracovné skupiny

                           1.

                           Podvýbor pre [politické otázky],

                           2.

                           podvýbor pre [obchod a investície],

                           3.

                           podvýbor pre [trvalo udržateľný rozvoj],

                           4.

                           podvýbor pre [dobrú správu vecí verejných, zásady právneho štátu a ľudské práva].

               PRÍLOHA B

                  Mandát

                  podvýborov a špecializovaných pracovných skupín zriadených podľa Rámcovej dohody o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej

                  Článok 1

                     1.   Na svojich zasadnutiach každý podvýbor a špecializovaná pracovná skupina môže diskutovať o vykonávaní dohody v oblastiach, ktoré pokrýva. Podvýbor pre dobrú správu vecí verejných, zásady právneho štátu a ľudské práva sa môže venovať spolupráci v oblasti zásad právneho štátu, dobrej správy vecí verejných a výmene informácií o spolupráci v oblasti ľudských práv na základe schváleného programu, nevenuje sa však otázkam, o ktorých sa diskutuje v rámci dialógu o ľudských právach medzi Vietnamom a EÚ.

                     2.   Podvýbory a špecializované pracovné skupiny môžu rokovať aj o témach alebo konkrétnych projektoch súvisiacich s príslušnou oblasťou dvojstrannej spolupráce.

                  Článok 2
                  Podvýbory a špecializované pracovné skupiny podliehajú spoločnému výboru. Podávajú správy a predkladajú svoje zápisnice a závery predsedovi spoločného výboru do 30 kalendárnych dní po každom zasadnutí.

                  Článok 3

                     1.   Podvýbory a špecializované pracovné skupiny sa skladajú zo zástupcov obidvoch zmluvných strán.

                     2.   Na základe dohody zmluvných strán môžu podvýbory a špecializované pracovné skupiny v prípade potreby pozývať na svoje zasadnutia odborníkov a môžu ich vypočuť v súvislosti s konkrétnymi bodmi programu.

                  Článok 4
                  Podvýborom a špecializovaným pracovným skupinám striedavo spolupredsedá/predsedá zmluvná strana, ktorá práve predsedá spoločnému výboru.

                  Článok 5
                  Zástupca Európskej únie a zástupca vlády Vietnamskej socialistickej republiky spoločne plnia funkciu tajomníkov podvýborov a špecializovaných pracovných skupín.

                  Článok 6

                     1.   Podvýbory a špecializované pracovné skupiny zasadajú vždy, keď si to vyžadujú okolnosti, na základe dohody zmluvných strán vychádzajúcej z písomnej žiadosti jednej zo zmluvných strán, a to najmenej jedenkrát ročne. Každé zasadnutie sa koná na mieste a v deň, na ktorom sa zmluvné strany dohodli.

                     2.   Keď jedna zmluvná strana požiada o zasadnutie podvýboru alebo špecializovanej pracovnej skupiny, tajomník druhej zmluvnej strany odpovie do 20 pracovných dní od prijatia danej žiadosti. V obzvlášť naliehavých prípadoch môžu byť zasadnutia podvýborov a osobitných pracovných skupín zvolané v kratšom čase, ak s tým zmluvné strany súhlasia.

                     3.   Zasadnutia podvýborov a špecializovaných pracovných skupín zvolávajú spoločne obaja tajomníci.

                     4.   Pred každým zasadnutím obe zmluvné strany informujú predsedu o plánovanom zložení ich delegácií.

                  Článok 7

                     1.   Ktorákoľvek zmluvná strana môže požiadať predsedu, aby do programu zasadnutia podvýboru alebo špecializovanej pracovnej skupiny zaradil určitý bod. Body na zaradenie do programu sa predkladajú tajomníkom najneskôr 20 pracovných dní pred dátumom konania daného zasadnutia. Akákoľvek podporná dokumentácia sa tajomníkom predkladá najneskôr 20 pracovných dní pred zasadnutím.

                     2.   Tajomníci oznámia zmluvným stranám návrh programu najneskôr 10 pracovných dní pred zasadnutím. Program sa dokončí na základe dohody oboch zmluvných strán. Za mimoriadnych okolností sa so súhlasom zmluvných strán môžu body zaradiť do programu aj v kratšej časovej lehote.

                  Článok 8

                     1.   Tajomníci spoločne vypracúvajú návrh zápisnice z každého zasadnutia.

                     2.   Zasadnutia podvýborov a špecializovaných pracovných skupín nie sú verejné, ak sa nerozhodne inak.

                  Článok 9

                     1.   Každá zmluvná strana znáša náklady, ktoré jej vzniknú v dôsledku účasti na zasadnutiach podvýborov a špecializovaných pracovných skupín, a to tak náklady na personál, cestovné náklady a diéty, ako aj poštovné a telekomunikačné výdavky.

                     2.   Každá zmluvná strana znáša náklady, ktoré jej vzniknú v súvislosti s tlmočením na zasadnutiach a s prekladmi.

                     3.   Hostiteľská strana znáša náklady v súvislosti s organizáciou zasadnutí a rozmnožením dokumentov.


title: Rozhodnutie Rady (EÚ) 2018/1715 z 12. novembra 2018 o finančných príspevkoch, ktoré majú členské štáty uhradiť na financovanie Európskeho rozvojového fondu, vrátane stropu na rok 2020, ročnej sumy na rok 2019, prvej splátky na rok 2019 a orientačnej a nezáväznej predpovede očakávaných ročných súm príspevkov na roky 2021 a 2022

text:
                  14.11.2018

                  SK

                  Úradný vestník Európskej únie

                  L 286/30

         ROZHODNUTIE RADY (EÚ) 2018/1715
         z 12. novembra 2018
         o finančných príspevkoch, ktoré majú členské štáty uhradiť na financovanie Európskeho rozvojového fondu, vrátane stropu na rok 2020, ročnej sumy na rok 2019, prvej splátky na rok 2019 a orientačnej a nezáväznej predpovede očakávaných ročných súm príspevkov na roky 2021 a 2022
         RADA EURÓPSKEJ ÚNIE,
         so zreteľom na Zmluvu o Európskej únii a Zmluvu o fungovaní Európskej únie,
         so zreteľom na Vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie (1), a najmä na jej článok 7 ods. 2,
         so zreteľom na nariadenie Rady (EÚ) 2015/323 z 2. marca 2015 o rozpočtových pravidlách, ktoré sa vzťahujú na 11. Európsky rozvojový fond (2), a najmä na jeho článok 21 ods. 2,
         so zreteľom na návrh Európskej komisie,
         keďže:

                     (1)

                     V súlade s postupom stanoveným v článku 21 ods. 2 nariadenia (EÚ) 2015/323 Komisia do 15. októbra 2018 predloží návrh, v ktorom stanoví: a) strop pre sumu príspevku na rok 2020; b) ročnú sumu príspevku na rok 2019; c) sumu prvej splátky príspevku na rok 2019 a d) orientačnú, nezáväznú predpoveď očakávaných ročných súm príspevkov na roky 2021 – 2022.

                     (2)

                     V súlade s článkom 52 nariadenia (EÚ) 2015/323 predložila Európska investičná banka (ďalej len „EIB“) Komisii svoje aktualizované odhady záväzkov a platieb týkajúce sa nástrojov, ktoré spravuje.

                     (3)

                     V článku 22 ods. 1 nariadenia (EÚ) 2015/323 sa stanovuje, že pri výzvach na úhradu príspevkov sa použijú najprv sumy stanovené v predchádzajúcich Európskych rozvojových fondoch (ďalej len „ERF“). Mala by sa preto uskutočniť výzva na poskytnutie finančných príspevkov v rámci 10. ERF pre EIB a v rámci 11. ERF pre Komisiu.

                     (4)

                     V rozhodnutí Rady (EÚ) 2017/2171 (3) sa stanovil strop ročnej sumy príspevkov členských štátov do ERF na rok 2019 vo výške 4 600 000 000 EUR pre Komisiu a vo výške 300 000 000 EUR pre EIB,

               PRIJALA TOTO ROZHODNUTIE:

            Článok 1
            Týmto sa strop ročnej sumy príspevkov členských štátov do ERF na rok 2020 stanovuje na 4 900 000 000 EUR. Je rozdelený na 4 600 000 000 EUR pre Komisiu a 300 000 000 EUR pre EIB.

            Článok 2
            Týmto sa ročná suma príspevkov členských štátov do ERF na rok 2019 stanovuje na 4 700 000 000 EUR. Je rozdelená na 4 400 000 000 EUR pre Komisiu a 300 000 000 EUR pre EIB.

            Článok 3
            Jednotlivé príspevky do ERF, ktoré majú členské štáty uhradiť Komisii a EIB vo forme prvej splátky na rok 2019, sú stanovené v tabuľke v prílohe.

            Článok 4
            Týmto sa orientačná, nezáväzná predpoveď očakávanej ročnej sumy príspevkov na rok 2021 stanovuje na 4 000 000 000 EUR pre Komisiu a 300 000 000 EUR pre EIB a na rok 2022 na 3 500 000 000 EUR pre Komisiu a 400 000 000 EUR pre EIB.

            Článok 5
            Toto rozhodnutie nadobúda účinnosť dňom jeho prijatia.

            V Bruseli 12. novembra 2018

                  Za Radu

                  predseda

               G. BLÜMEL

            (1)  Ú. v. EÚ L 210, 6.8.2013, s. 1.

            (2)  Ú. v. EÚ L 58, 3.3.2015, s. 17.

            (3)  Rozhodnutie Rady (EÚ) 2017/2171 z 20. novembra 2017 o finančných príspevkoch, ktoré majú členské štáty uhradiť na financovanie Európskeho rozvojového fondu, vrátane stropu na rok 2019, ročnej sumy na rok 2018, prvej splátky na rok 2018 a orientačnej a nezáväznej predpovede očakávaných ročných súm príspevkov na roky 2020 a 2021 (Ú. v. EÚ L 306, 22.11.2017, s. 21).

            PRÍLOHA

                        ČLENSKÉ ŠTÁTY

                        Kľúč pre 10. ERF v %

                        Kľúč pre 11. ERF v %

                        1. splátka na rok 2019 (EUR)

                        Spolu

                        Komisia

                        EIB

                        11. ERF

                        10. ERF

                        BELGICKO

                        3,53

                        3,24927

                        64 985 400,00

                        3 530 000,00

                        68 515 400,00

                        BULHARSKO

                        0,14

                        0,21853

                        4 370 600,00

                        140 000,00

                        4 510 600,00

                        ČESKO

                        0,51

                        0,79745

                        15 949 000,00

                        510 000,00

                        16 459 000,00

                        DÁNSKO

                        2,00

                        1,98045

                        39 609 000,00

                        2 000 000,00

                        41 609 000,00

                        NEMECKO

                        20,50

                        20,57980

                        411 596 000,00

                        20 500 000,00

                        432 096 000,00

                        ESTÓNSKO

                        0,05

                        0,08635

                        1 727 000,00

                        50 000,00

                        1 777 000,00

                        ÍRSKO

                        0,91

                        0,94006

                        18 801 200,00

                        910 000,00

                        19 711 200,00

                        GRÉCKO

                        1,47

                        1,50735

                        30 147 000,00

                        1 470 000,00

                        31 617 000,00

                        ŠPANIELSKO

                        7,85

                        7,93248

                        158 649 600,00

                        7 850 000,00

                        166 499 600,00

                        FRANCÚZSKO

                        19,55

                        17,81269

                        356 253 800,00

                        19 550 000,00

                        375 803 800,00

                        CHORVÁTSKO

                        0,00

                        0,22518

                        4 503 600,00

                        0,00

                        4 503 600,00

                        TALIANSKO

                        12,86

                        12,53009

                        250 601 800,00

                        12 860 000,00

                        263 461 800,00

                        CYPRUS

                        0,09

                        0,11162

                        2 232 400,00

                        90 000,00

                        2 322 400,00

                        LOTYŠSKO

                        0,07

                        0,11612

                        2 322 400,00

                        70 000,00

                        2 392 400,00

                        LITVA

                        0,12

                        0,18077

                        3 615 400,00

                        120 000,00

                        3 735 400,00

                        LUXEMBURSKO

                        0,27

                        0,25509

                        5 101 800,00

                        270 000,00

                        5 371 800,00

                        MAĎARSKO

                        0,55

                        0,61456

                        12 291 200,00

                        550 000,00

                        12 841 200,00

                        ΜΑLTA

                        0,03

                        0,03801

                        760 200,00

                        30 000,00

                        790 200,00

                        HOLANDSKO

                        4,85

                        4,77678

                        95 535 600,00

                        4 850 000,00

                        100 385 600,00

                        RAKÚSKO

                        2,41

                        2,39757

                        47 951 400,00

                        2 410 000,00

                        50 361 400,00

                        POĽSKO

                        1,30

                        2,00734

                        40 146 800,00

                        1 300 000,00

                        41 446 800,00

                        PORTUGALSKO

                        1,15

                        1,19679

                        23 935 800,00

                        1 150 000,00

                        25 085 800,00

                        RUMUNSKO

                        0,37

                        0,71815

                        14 363 000,00

                        370 000,00

                        14 733 000,00

                        SLOVINSKO

                        0,18

                        0,22452

                        4 490 400,00

                        180 000,00

                        4 670 400,00

                        SLOVENSKO

                        0,21

                        0,37616

                        7 523 200,00

                        210 000,00

                        7 733 200,00

                        FÍNSKO

                        1,47

                        1,50909

                        30 181 800,00

                        1 470 000,00

                        31 651 800,00

                        ŠVÉDSKO

                        2,74

                        2,93911

                        58 782 200,00

                        2 740 000,00

                        61 522 200,00

                        SPOJENÉ KRÁĽOVSTVO

                        14,82

                        14,67862

                        293 572 400,00

                        14 820 000,00

                        308 392 400,00

                        EÚ–28 SPOLU

                        100,00

                        100,00

                        2 000 000 000,00

                        100 000 000,00

                        2 100 000 000,00


title: Rozhodnutie Komisie (EÚ) 2018/1961 z 11. decembra 2018, ktorým sa stanovujú vnútorné pravidlá týkajúce sa poskytovania informácií dotknutým osobám a obmedzenia niektorých ich práv v súvislosti so spracovávaním osobných údajov na účely vnútorného auditu

text:
                  12.12.2018

                  SK

                  Úradný vestník Európskej únie

                  L 315/35

         ROZHODNUTIE KOMISIE (EÚ) 2018/1961
         z 11. decembra 2018,
         ktorým sa stanovujú vnútorné pravidlá týkajúce sa poskytovania informácií dotknutým osobám a obmedzenia niektorých ich práv v súvislosti so spracovávaním osobných údajov na účely vnútorného auditu
         KOMISIA
         so zreteľom na Zmluvu o fungovaní Európskej únie, a najmä na jej článok 249 ods. 1,
         keďže:

                     (1)

                     V nariadení Európskeho parlamentu a Rady (EÚ, Euratom) 2018/1046 (1) sa vyžaduje, aby každá inštitúcia Únie zriadila funkciu vnútorného audítora, ktorá je vykonávaná v súlade s príslušnými medzinárodnými štandardmi. Vnútorný audit v Komisii vykonáva Útvar pre vnútorný audit(ďalej len „útvar“), ktorý bol zriadený 11. apríla 2000. Vnútorný audit vykonáva aj Útvar v decentralizovaných agentúrach Únie a iné nezvislé subjekty, ktoré sú príjemcami príspevkov z rozpočtu Únie.

                     (2)

                     Útvar vykonáva vnútorný audit v súlade s článkami 117 až 123 nariadenia (EÚ, Euratom) 2018/1046 a jeho náplňou práce (2). V tomto ohľade je útvar plne nezávislý a má úplný a neobmedzený prístup ku všetkým informáciám požadovaným pri výkone vnútorného auditu, pokiaľ ide o všetky činnosti a útvary dotknutého orgánu Únie.

                     (3)

                     Útvar poskytuje poradenstvo ostatným útvarom Komisie, výkonným agentúram, ako aj decentralizovaným agentúram Únie a ďalším nezávislým subjektom, ktoré dostávajú príspevky z rozpočtu Únie na to, ako riešiť riziká, t. j. akúkoľvek udalosť alebo problém, ktoré by sa mohli vyskytnúť a nepriaznivo ovplyvniť dosiahnutie politického, strategického a operačného cieľa Komisie, pričom vydáva nezávislé stanoviská o kvalite riadiacich a kontrolných systémov a odporúčania na zlepšenie podmienok implementácie operácií a na podporu riadneho finančného hospodárenia v súlade s článkami 117 až 123 nariadenia (EÚ, Euratom) 2018/1046. Preto sa činnosti útvaru v rámci vnútorného auditu zvyčajne nezameriavajú na fyzické osoby ako také. Počas jeho činnosti sa však nevyhnutne spracúvajú osobné údaje v zmysle článku 3 ods. 1 nariadenia Európskeho parlamentu a Rady (EÚ) 2018/1725 (3). Vnútorný audit, ktorý útvar vykonáva zahŕňa posúdenie vhodnosti a účinnosti vnútorných systémov riadenia a dosahovaní výsledkov útvarov pri vykonávaní politík, programov a činností, efektívnosti a účinnosti systémov vnútornej kontroly a auditu použiteľných na jednotlivé operácie plnenia rozpočtu. Prispieva tak k ochrane významných hospodárskych a finančných záujmov Únie a členských štátov. Útvar je správcom spracúvania, ktoré vykonáva v súlade s článkom 118 a článkom 119 ods. 2 nariadenia o rozpočtových pravidlách.

                     (4)

                     Vnútorný audit vykonávaný v Komisii a jej výkonných agentúrach, decentralizovaných agentúrach Únie a iných nezávislých orgánoch sa odlišuje formou a obsahom, od zabezpečenia (vrátane posúdení rizík) a poskytovania poradenských služieb až po preskúmania s obmedzeným rozsahom pôsobnosti a nadväzujúcimi aktivitami.

                     (5)

                     Výbor pre pokrok v oblasti auditu (APC) je v súlade so svojou náplňou práce aktualizovanou 21. novembra 2018 [C(2018) 7707] poradným orgánom (4), ktorý pomáha Komisii pri plnení jej povinností v zmysle zmlúv a iných zákonných nástrojov [nariadenie (EÚ, Euratom) 2018/1046], a to zabezpečovaním nezávislej činnosti Útvaru pre vnútorný audit, sledovaním kvality práce pri vnútornom audite, a zaistením, aby útvary Komisie náležite zohľadnili odporúčania z vnútorného a externého auditu a prijímali náležité následné opatrenia. Výbor pre pokrok v oblasti auditu takýmto spôsobom prispieva k celkovému ďalšiemu zvyšovaniu účinnosti a efektívnosti Komisie pri dosahovaní jej cieľov a uľahčuje vykonávanie dohľadu kolégia nad správou, riadením rizík a vnútornými kontrolnými postupmi Komisie. Výbor pre pokrok v oblasti auditu je správcom spracúvania údajov, ktoré vykonáva v súlade s článkom 123 nariadenia o rozpočtových pravidlách.

                     (6)

                     Na účel svojich činností podľa článku 118 a článku 119 ods. 2 nariadenia (EÚ, Euratom) 2018/1046, Komisia, či už z vlastnej iniciatívy, alebo na základe získaných informácií, spracúva osobné údaje, ktoré nadobudla alebo dostala od právnických osôb, fyzických osôb, členských štátov a medzinárodných orgánov a organizácií. Počas týchto činnosti v rámci vnútorného auditu môže útvar spracúvať aj osobné údaje, ktoré získal alebo dostal z verejne dostupných zdrojov a z anonymných alebo identifikovaných zdrojov vyžadujúcich ochranu svojej totožnosti.

                     (7)

                     Komisia si môže postupne vymieňať osobné údaje s inštitúciami, orgánmi, úradmi a agentúrami Únie, s príslušnými orgánmi členských štátov a v rámci platných medzinárodných dohôd Komisie a jej dohôd o spolupráci s tretími krajinami a medzinárodnými organizáciami.

                     (8)

                     Spracovanie osobných údajov v zmysle článku 3 ods. 3 nariadenia (EÚ) 2018/1725 vykonávané v rámci vnútorného auditu môže prebiehať dokonca ešte pred tým, než ho oficiálne začne Komisia, pokračovať pri výkone auditu a môže pokračovať aj po oficiálnom ukončení auditu (napríklad z dôvodu monitorovania vykonávania odporúčaní, či posúdenia potreby začať nové vnútorný audit).

                     (9)

                     Kategórie osobných údajov spracúvaných Komisiou zahŕňajú identifikačné údaje, kontaktné údaje, údaje o profesionálnej činnosti a údaje týkajúce sa predmetu činnosti. Tieto kategórie osobných údajov sa ukladajú v zabezpečenom elektronickom prostredí, aby sa zamedzilo neoprávnenému prístupu alebo prenosu údajov osobám, ktoré ich nemusia vedieť. Osobné údaje sa uchovávajú maximálne desať rokov. Po skončení obdobia uchovávania sa informácie týkajúce sa vnútorného auditu vrátane osobných údajov presunú do historických archívov Komisie (5) alebo vymažú.

                     (10)

                     Pri vykonávaní vnútorného auditu, je Komisia povinná dodržiavať práva fyzických osôb, pokiaľ ide o spracovanie osobných údajov, uznané v článku 8 ods. 1 Charty základných práv Európskej únie a článku 16 ods. 1 zmluvy, ako aj práva stanovené v nariadení (EÚ) 2018/1725. Od Komisie sa súčasne vyžaduje, aby dodržiavala prísne pravidlá dôvernosti uvedené v medzinárodných štandardoch pre vnútorný audit v súlade s článkom 117 nariadenia (EÚ, Euratom) č. 2018/1046.

                     (11)

                     Za určitých okolností sa práva dotknutých osôb musia podľa nariadenia (EÚ) 2018/1725 uviesť do súladu s potrebami vnútorného auditu a dôvernosti výmeny informácií s fyzickými a právnickými osobami, ako aj s plným dodržiavaním základných práv a slobôd iných dotknutých osôb. Článok 25 ods. 1 písm. c), g) a h) nariadenia (EÚ) 2018/1725 poskytuje útvaru na tento účel možnosť obmedziť uplatňovanie článkov 14 až 17 a článkov 19, 20 a 35, ako aj zásadu transparentnosti stanovenú v článku 4 ods. 1 písm. a), pokiaľ jeho ustanovenia zodpovedajú právam a povinnostiam uvedeným v článkoch 14 až 17, 19, 20 a 35 tohto nariadenia.

                     (12)

                     Na to, aby sa zabezpečila efektívnosť činností v rámci vnútorného auditu a súčasne rešpektovali normy ochrany osobných údajov podľa nariadenia (EÚ) 2018/1725, ktorým sa nahradilo nariadenie Európskeho parlamentu a Rady (ES) č. 45/2001 (6), treba prijať vnútorné pravidlá, podľa ktorých Komisia môže obmedziť práva dotknutých osôb v súlade s článkom 25 ods. 1 písm. c), g) a h) nariadenia (EÚ) 2018/1725.

                     (13)

                     Vnútorné pravidlá by sa mali vzťahovať na akékoľvek spracúvanie údajov uskutočňované Komisiou pri vykonávaní vnútorného auditu, či už z vlastnej iniciatívy, alebo na základe prijatých podkladov, a to vždy, keď by uplatňovanie práv dotknutých osôb mohlo ohroziť vykonávanie vnútorného auditu. Tieto pravidlá by sa mali použiť na spracúvanie údajov pred oficiálnym začatím činnosti, počas jej priebehu a tiež počas monitorovania následných opatrení prijatých v súvislosti s jeho výsledkom.

                     (14)

                     V záujme dodržiavania článkov 14, 15 a 16 nariadenia (EÚ) 2018/1725 by Komisia mala transparentne a jasne informovať všetky jednotlivé osoby o svojich činnostiach, ktoré zahŕňajú spracovanie ich osobných údajov a ich práva, a to oznámením týkajúcim sa ochrany údajov uverejneným na webovej lokalite Komisie. Komisia by mala prípadne mala uviesť ďalšie záruky, ktoré zabezpečia aby boli dotknuté osoby vo vhodnom formáte jednotlivo informované.

                     (15)

                     Na základe článku 25 nariadenia (EÚ) 2018/1725 Komisia môže obmedziť aj poskytovanie informácií pre dotknuté osoby a vykonávať iné práva dotknutých osôb s cieľom chrániť svoj vlastný vnútorný audit, audity verejných orgánov členských štátov a nástroje a metódy auditu, ako aj práva iných osôb súvisiace s vnútorným auditom.

                     (16)

                     Okrem toho s cieľom zachovať účinnú spoluprácu, môže byť potrebné, aby Komisia obmedzila uplatňovanie práv dotknutých osôb v záujme ochrany operácií spracúvania údajov útvarmi Komisie alebo ďalšími inštitúciami, orgánmi, úradmi a agentúrami Únie alebo orgánmi členských štátov a medzinárodnými organizáciami, ako aj Výborom pre pokrok v oblasti auditu. Na tento účel by Komisia mala uskutočniť konzultácie s týmito útvarmi, inštitúciami, orgánmi, úradmi, agentúrami, správnymi orgánmi a organizáciami i s Výborom pre pokrok v oblasti auditu o náležitých dôvodoch pre uloženie obmedzení a nevyhnutnosti a primeranosti obmedzení.

                     (17)

                     Komisia môže byť takisto nútená obmedziť poskytovanie informácií dotknutým osobám a uplatňovanie iných práv dotknutých osôb v súvislosti s osobnými údajmi získanými od tretích krajín alebo medzinárodných organizácií na účely spolupráce s týmito krajinami alebo organizáciami, čiže zaistiť dôležitý cieľ všeobecného verejného záujmu Únie. Za určitých okolností však záujem alebo základné práva dotknutej osoby môžu prevažovať nad záujmom medzinárodnej spolupráce.

                     (18)

                     Komisia by mala so všetkými obmedzeniami zaobchádzať transparentne a každé uplatnenie obmedzení registrovať v príslušnom systéme záznamov.

                     (19)

                     Podľa článku 25 ods. 8 nariadenia (EÚ) 2018/1725 môžu správcovia poskytnutie informácií odložiť, vynechať alebo ho môžu zamietnuť z dôvodu uplatnenia obmedzenia voči dotknutej osobe, pokiaľ by poskytnutie týchto informácií akýmkoľvek spôsobom ohrozilo účel obmedzenia. Je to najmä v prípade obmedzenia práv stanovených v článkoch 16 a 35 nariadenia (EÚ) 2018/1725.

                     (20)

                     Ak sú obmedzené iné práva dotknutých osôb, mal by správca Útvaru pre vnútorný audit v jednotlivých prípadoch posúdiť, či by informovanie o obmedzení ohrozilo jeho účel.

                     (21)

                     Úradník Európskej komisie pre ochranu údajov by mal vykonať nezávislé preskúmanie uplatnenia obmedzení, aby sa zabezpečilo dodržiavanie tohto rozhodnutia.

                     (22)

                     Nariadenie (EÚ) 2018/1725 nahrádza nariadenie (ES) č. 45/2001 bez akéhokoľvek prechodného obdobia, a to od dátumu nadobudnutia jeho účinnosti. Možnosť uplatniť obmedzenia na určité práva bola poskytnutá v nariadení (ES) č. 45/2001. Na to, aby sa zamedzilo ohrozeniu zákonnosti vnútorného auditu, malo by sa toto rozhodnutie uplatňovať od dátumu nadobudnutia účinnosti nariadenia (EÚ) 2018/1725.

                     (23)

                     Európsky dozorný úradník pre ochranu údajov predložil stanovisko 27. novembra 2018,

               PRIJALA TOTO ROZHODNUTIE:

            Článok 1
            Predmet úpravy a rozsah pôsobnosti

               1.   Toto rozhodnutie stanovuje pravidlá, ktoré má Komisia dodržiavať počas vykonávania vnútorného auditu v súlade s článkami 117 až 123 nariadenia (EÚ, Euratom) 2018/1046 pri informovaní dotknutých osôb o spracovaní ich údajov v súlade s článkami 14, 15 a 16 nariadenia (EÚ) 2018/1725.
               Stanovuje aj podmienky, za ktorých môže Komisia obmedziť použitie článkov 4, 14 až 17, 19, 20 a 35 nariadenia (EÚ) 2018/1725 v súlade s článkom 25 ods. 1 písm. c), g) a h) uvedeného nariadenia.

               2.   Toto rozhodnutie sa vzťahuje na spracúvanie osobných údajov Komisiou na účel činností vykonávaných s cieľom plniť úlohy uvedené v článku 118 a článku 119 ods. 2 nariadenia (EÚ, Euratom) 2018/1046 alebo vo vzťahu k týmto činnostiam.

               3.   Toto rozhodnutie sa vzťahuje na spracovanie osobných údajov v rámci Komisie, pokiaľ Komisia spracováva osobné údaje obsiahnuté v informáciách, ktoré sa musia spracovávať na účel činností uvedených v tomto článku alebo v súvislosti s nimi.

            Článok 2
            Uplatniteľné výnimky a obmedzenia

               1.   Ak Komisia vykonáva svoje povinnosti so zreteľom na práva dotknutých osôb podľa nariadenia (EÚ) 2018/1725, posúdi, či sa uplatňujú akékoľvek výnimky stanovené v uvedenom nariadení.

               2.   Podľa článkov 3 až 7 tohto rozhodnutia môže Komisia obmedziť použitie článkov 14 až 17 a článkov 19, 20 a 35 nariadenia (EÚ) 2018/1725, ako aj zásadu transparentnosti stanovenú v článku 4 ods. 1 písm. a) uvedeného nariadenia, pokiaľ sú jeho ustanovenia v súlade s právom a povinnosťami uvedenými v článkoch 14 až 17 a článkoch 19, 20 a 35 uvedeného nariadenia, keď by výkon týchto práv a povinností ohrozil účel činností Komisie podľa článku 118 a článku 119 ods. 2 nariadenia (EÚ, Euratom) 2018/1046, okrem iného aj odhalením nástrojov a metód auditu, alebo by nepriaznivo ovplyvnil práva a slobody iných dotknutých osôb.

               3.   Podľa článkov 3 až 7 môže Komisia obmedziť práva a povinnosti uvedené v druhom odseku tohto článku týkajúce sa osobných údajov získaných od iných inštitúcií, orgánov, agentúr a úradov Únie, príslušných orgánov členských štátov, tretích krajín alebo medzinárodných organizácií za týchto okolností:

                           a)

                           ak by uplatňovanie týchto práv a povinností mohlo byť obmedzené ďalšími inštitúciami, orgánmi, agentúrami a úradmi na základe iných aktov uvedených v článku 25 nariadenia (EÚ) 2018/1725 alebo v súlade s kapitolou IX uvedeného nariadenia alebo podľa nariadenia Európskeho parlamentu a Rady (EÚ) 2016/794 (7) alebo nariadenia Rady (EÚ) 2017/1939 (8);

                           b)

                           ak by výkon týchto práv a povinností mohol byť obmedzený príslušnými orgánmi členských štátov na základe aktov uvedených v článku 23 nariadenia Európskeho parlamentu a Rady (EÚ) 2016/679 (9) alebo v rámci vnútroštátnych opatrení, ktorými sa transponuje článok 13 ods. 3, článok 15 ods. 3 alebo článok 16 ods. 3 smernice Európskeho parlamentu a Rady (EÚ) 2016/680 (10);

                           c)

                           ak by výkon týchto práv a povinností mohol ohroziť spoluprácu Komisie s tretími krajinami alebo medzinárodnými organizáciami pri výkone vnútorného auditu.

                     Pred uplatnením obmedzení za okolností uvedených v prvom pododseku písm. a) a b) Komisia uskutoční konzultácie s príslušnými inštitúciami, orgánmi, agentúrami, úradmi alebo príslušnými orgánmi členských štátov, ibaže by Komisii bolo zrejmé, že uplatnenie obmedzenia je stanovené v niektorom z aktov uvedených v týchto písmenách, alebo by takéto konzultácie ohrozili účel ich činností podľa článku 118 a článku 119 ods. 2 nariadenia (EÚ, Euratom) 2018/1046.
               Ustanovenia prvého pododseku písm. c) sa neuplatňujú, ak nad záujmom Komisie spolupracovať s tretími krajinami alebo medzinárodnými organizáciami prevažujú záujmy alebo základné práva a slobody dotknutých osôb.

               4.   Ustanoveniami odsekov 1, 2 a 3 nie je dotknuté uplatňovanie iných rozhodnutí Komisie, ktoré stanovujú vnútorné pravidlá týkajúce sa poskytovania informácií dotknutým osobám a obmedzenia niektorých práv podľa článku 25 nariadenia (EÚ) 2018/1725 a článku 23 rokovacieho poriadku Komisie.

            Článok 3
            Poskytovanie informácií dotknutým osobám
            Komisia na svojej webovej lokalite uverejní oznámenia o ochrane údajov, ktorými budú všetky dotknuté osoby informované o jej činnostiach súvisiacich so spracúvaním ich osobných údajov na účely jej činností podľa článku 118 a článku 119 ods. 2 nariadenia (EÚ, Euratom) 2018/1046. V prípade potreby Komisia zabezpečí, aby dotknuté osoby boli vo vhodnom formáte informované jednotlivo.
            Ak Komisia plne alebo čiastočne obmedzí poskytovanie informácií dotknutým osobám, ktorých údaje sa spracúvajú na účely jej činností podľa článku 118 a článku 119 ods. 2 nariadenia (EÚ, Euratom) 2018/1046, v súlade s článkom 6 zaznamená a zaregistruje dôvody tohto obmedzenia.

            Článok 4
            Právo dotknutých osôb na prístup k osobným údajom, právo na vymazanie a právo na obmedzenie spracúvania

               1.   Ak Komisia plne alebo čiastočne obmedzí právo na prístup dotknutých osôb k osobným údajom, právo na vymazanie alebo právo na obmedzenie spracúvania uvedené v článkoch 17, 19 a 20 nariadenia (EÚ) 2018/1725, bude vo svojej odpovedi na žiadosť o prístup, vymazanie alebo obmedzenie spracúvania dotknutú osobu informovať o uplatňovanom obmedzení, o jeho hlavných dôvodoch a o možnosti podať sťažnosť u európskeho dozorného úradníka pre ochranu údajov, alebo žiadať o súdne prostriedky nápravy u Súdneho dvora Európskej únie.

               2.   Poskytnutie informácií týkajúcich sa dôvodov obmedzenia uvedených v prvom odseku tohto článku môže byť odložené, vynechané alebo zamietnuté na obdobie, počas ktorého by marilo účel obmedzenia.

               3.   Komisia v súlade s článkom 6 tohto rozhodnutia zaznamená dôvody obmedzenia.

               4.   Ak je právo na prístup k osobným údajom plne alebo čiastočne obmedzené, dotknutá osoba uplatní svoje právo na prístup prostredníctvom európskeho dozorného úradníka pre ochranu údajov v súlade s článkom 25 ods. 6, 7 a 8 nariadenia (EÚ) 2018/1725.

            Článok 5
            Oznamovanie prípadov porušenia ochrany osobných údajov dotknutým osobám
            Ak Komisia obmedzí oznamovanie prípadov porušenia ochrany osobných údajov dotknutej osobe tak, ako je to uvedené v článku 35 nariadenia (EÚ) 2018/1725, zaznamená a zaregistruje dôvody obmedzenia v súlade s článkom 6 tohto rozhodnutia.

            Článok 6
            Zaznamenávanie a registrovanie obmedzení
            Komisia zaznamená dôvody každého obmedzenia uplatneného podľa tohto rozhodnutia vrátane posúdenia potreby a primeranosti obmedzenia s prihliadnutím na príslušné skutočnosti obsiahnuté v článku 25 ods. 2 nariadenia (EÚ) 2018/1725.
            Na tieto účely sa v zázname uvedie, ako by uplatnenie práva ohrozilo účel činností Komisie podľa článku 118 a článku 119 ods. 2 nariadenia (EÚ, Euratom) 2018/1046 alebo obmedzenia uplatňované podľa článku 2 ods. 2 alebo 3 alebo ako by nepriaznivo ovplyvnilo práva a slobody iných dotknutých osôb.
            Záznam a prípadne dokumenty, ktoré obsahujú základné skutkové a právne prvky, sa zaregistrujú. Na požiadanie sa sprístupnia európskemu dozornému úradníkovi pre ochranu údajov.

            Článok 7
            Trvanie obmedzení

               1.   Obmedzenia uvedené v článkoch 3, 4 a 5 tohto rozhodnutia sa uplatňujú tak dlho, kým sú platné dôvody, ktoré ich opodstatňujú.

               2.   Ak dôvody obmedzenia uvedené v článku 3 alebo článku 5 tohto rozhodnutia už neplatia, Komisia obmedzenia zruší a dotknutej osobe poskytne hlavné dôvody obmedzenia. Súčasne bude Komisia dotknutú osobu informovať o možnosti podať kedykoľvek sťažnosť u európskeho dozorného úradníka pre ochranu údajov, alebo žiadať o súdne prostriedky nápravy u Súdneho dvora Európskej únie.

               3.   Komisia preskúma uplatňovanie obmedzenia uvedeného v článkoch 3 a 5 tohto rozhodnutia každých šesť mesiacov po jeho prijatí a pred ukončením príslušného vnútorného auditu a po ňom. Komisia takisto každoročne sleduje, či treba obmedzenie/odloženie zachovať.

            Článok 8
            Preskúmanie úradníkom Európskej komisie pre ochranu údajov
            Úradník Európskej komisie pre ochranu údajov bude bezodkladne informovaný vždy, keď budú v súlade s týmto rozhodnutím práva dotknutých osôb obmedzené. Úradníkovi pre ochranu údajov sa na požiadanie poskytne prístup k záznamu a všetkým dokumentom, ktoré obsahujú základné skutkové a právne prvky.
            Úradník pre ochranu údajov môže požiadať o preskúmanie obmedzení. Úradník pre ochranu údajov bude písomne informovaný o výsledku požadovaného preskúmania.

            Článok 9
            Nadobudnutie účinnosti
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 11. decembra 2018.

            V Bruseli 11. decembra 2018

                  Za Komisiu

                  predseda

               Jean-Claude JUNCKER

            (1)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie a ktorým sa menia a dopĺňajú nariadenia (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutie č. 541/2014/EÚ a zrušuje nariadenie (EÚ, Euratom) č. 966/2012 (Ú. v. EÚ L 193, 30.7.2018, s. 1).

            (2)  C(2017) 4435 final.

            (3)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (4)  Zriadený v októbri 2000, SEC(2000)1808/3.

            (5)  Uchovávanie súborov v Komisii upravuje spoločný zoznam uchovávania, regulačný dokument, (jeho posledná verzia je SEC[(2012) 713] vo forme harmonogramu uchovávania, ktorý stanovuje lehoty uchovávania pre rôzne druhy súborov Komisie.

            (6)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

            (7)  Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).

            (8)  Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (ďalej len „EPPO“, Ú. v. EÚ L 283, 31.10.2017, s. 1).

            (9)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a voľnom pohybe týchto údajov a o zrušení smernice 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

            (10)  Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).


title: Rozhodnutie Komisie (EÚ) 2018/1962 z 11. decembra 2018, ktorým sa stanovujú interné predpisy týkajúce sa spracovávania osobných údajov Európskym úradom pre boj proti podvodom (OLAF) v súvislosti s poskytovaním informácií dotknutým osobám a obmedzením niektorých ich práv v súlade s článkom 25 nariadenia Európskeho parlamentu a Rady (EÚ) 2018/1725

text:
                  12.12.2018

                  SK

                  Úradný vestník Európskej únie

                  L 315/41

         ROZHODNUTIE KOMISIE (EÚ) 2018/1962
         z 11. decembra 2018,
         ktorým sa stanovujú interné predpisy týkajúce sa spracovávania osobných údajov Európskym úradom pre boj proti podvodom (OLAF) v súvislosti s poskytovaním informácií dotknutým osobám a obmedzením niektorých ich práv v súlade s článkom 25 nariadenia Európskeho parlamentu a Rady (EÚ) 2018/1725
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej článok 249 ods. 1,
         keďže:

                     (1)

                     Európsky úrad pre boj proti podvodom (ďalej len „úrad“) bol zriadený rozhodnutím Komisie 1999/352/ES, ESUO, Euratom (1) ako útvar Komisie. Úrad vedie vyšetrovania úplne nezávisle.

                     (2)

                     V súlade s nariadením Európskeho parlamentu a Rady (EÚ, Euratom) č. 883/2013 (2) úrad vykonáva administratívne vyšetrovania na účely boja proti podvodom, korupcii a ostatným nezákonným činnostiam, ktoré negatívne ovplyvňujú finančné záujmy Únie. Vyšetrovacie právomoci udelené Komisii príslušnými aktmi Únie vykonáva na tento účel v členských štátoch, ako aj v tretích krajinách a v priestoroch medzinárodných organizácií v súlade s dohodami o spolupráci a vzájomnej pomoci a s akýmkoľvek iným platným právnym nástrojom.

                     (3)

                     Úrad vykonáva administratívne vyšetrovania aj v rámci inštitúcií, orgánov, úradov a agentúr zriadených zmluvami alebo na základe zmlúv. Úrad v rámci svojho vyšetrovacieho mandátu zhromažďuje informácie relevantné pre vyšetrovanie vrátane osobných údajov z rôznych zdrojov – verejných orgánov, súkromných subjektov a fyzických osôb, ktoré si vymieňa s inštitúciami, orgánmi, úradmi a agentúrami Únie, príslušnými orgánmi členských štátov a tretími krajinami, ako aj s medzinárodnými organizáciami, a to pred vykonávaním vyšetrovacích alebo koordinačných činností, počas nich aj po ich ukončení.

                     (4)

                     Úrad v rámci týchto činností spracúva viacero kategórií osobných údajov, a to najmä identifikačné údaje, kontaktné údaje, údaje o profesionálnej činnosti a údaje týkajúce sa účasti na prípade. Úrad zastúpený generálnym riaditeľom koná ako prevádzkovateľ údajov. Osobné údaje sa uchovávajú v zabezpečenom elektronickom prostredí, v ktorom sa bráni nezákonnému prístupu osôb alebo prenosu údajov osobám, pri ktorých neexistuje potreba tieto údaje poznať. Spracúvané osobné údaje sa uchovávajú pätnásť rokov od zamietnutia prípadu alebo od uzavretia vyšetrovaného alebo koordinovaného prípadu rozhodnutím generálneho riaditeľa. Na konci obdobia uchovávania sa informácie k prípadu vrátane osobných údajov prenesú do historického archívu.

                     (5)

                     Úrad je pri vykonávaní svojich úloh povinný v súvislosti so spracúvaním osobných údajov dodržiavať práva fyzických osôb, ktoré sú uznané v článku 8 ods. 1 Charty základných práv Európskej únie a v článku 16 ods. 1 zmluvy, ako aj v právnych aktoch vychádzajúcich z uvedených ustanovení. Úrad je zároveň povinný dodržiavať prísne pravidlá dôvernosti a služobného tajomstva uvedené v článku 10 nariadenia (EÚ, Euratom) č. 883/2013 a zabezpečiť dodržiavanie procesných práv dotknutých osôb a svedkov uvedených v článku 9 daného nariadenia, najmä právo osôb na prezumpciu neviny.

                     (6)

                     Zabezpečené elektronické prostredie, v ktorom sa uchovávajú osobné údaje, ako aj procesné záruky a prísne pravidlá dôvernosti a služobného tajomstva uvedené v článkoch 9 a 10 nariadenia (EÚ, Euratom) č. 883/2013 zabezpečujú vysokú úroveň ochrany pred rizikami vyplývajúcimi pre práva a slobody dotknutých osôb, ktorých údaje sa spracúvajú.

                     (7)

                     Za určitých okolností je potrebné zosúladiť práva dotknutých osôb podľa nariadenia Európskeho parlamentu a Rady (EÚ) 2018/1725 (3) s potrebami vyšetrovania a dôvernosti výmeny informácií s ostatnými príslušnými verejnými orgánmi, ako aj s plným rešpektovaním základných práv a slobôd iných dotknutých osôb. Na tento účel sa v článku 25 daného nariadenia umožňuje úradu obmedziť uplatňovanie článkov 14 až 22, 35 a 36, ako aj článku 4 uvedeného nariadenia, pokiaľ jeho ustanovenia zodpovedajú právam a povinnostiam stanoveným v článkoch 14 až 22.

                     (8)

                     V zmysle článku 10 ods. 4 nariadenia (EÚ, Euratom) č. 883/2013 úrad vymenoval úradníka pre ochranu údajov v súlade s článkom 24 nariadenia Európskeho parlamentu a Rady (ES) č. 45/2001 (4).

                     (9)

                     S cieľom zabezpečiť dôvernosť a účinnosť vyšetrovaní a iných operačných činností vykonávaných úradom pri súčasnom dodržaní noriem ochrany osobných údajov podľa nariadenia (EÚ) 2018/1725 je potrebné prijať interné predpisy, na základe ktorých môže úrad obmedziť práva dotknutých osôb v súlade s článkom 25 uvedeného nariadenia.

                     (10)

                     Rozsah pôsobnosti tohto právneho aktu by sa mal vzťahovať na všetky operácie spracúvania údajov vykonávané úradom pri výkone jeho nezávislej vyšetrovacej funkcie. Tieto predpisy by sa mali uplatňovať na operácie spracúvania údajov vykonávané pred začatím vyšetrovania, počas interných aj externých vyšetrovaní, ako sa uvádzajú v článkoch 3 a 4 nariadenia (EÚ, Euratom) č. 883/2013, aj počas monitorovania nadväzných opatrení prijatých na základe vyšetrovaní. Predpisy by sa mali uplatňovať na operácie spracúvania údajov, ktoré sú súčasťou činností spojených s vyšetrovacou funkciou úradu, ako sú napríklad systém oznamovania podvodov, operačné analýzy, databázy údajov o medzinárodnej spolupráci, ako aj na operácie, ktoré môžu zahŕňať údaje z vyšetrovania, napríklad pri spracovávaní vyšetrovaní vykonávaných úradníkom pre ochranu údajov alebo pri iných postupoch podávania sťažností, ktoré vykonáva úrad. Mali by zahŕňať aj pomoc a spoluprácu, ktoré úrad poskytuje vnútroštátnym orgánom a medzinárodným organizáciám nad rámec svojich administratívnych vyšetrovaní.

                     (11)

                     S cieľom zabezpečiť súlad s článkami 14, 15 a 16 nariadenia (EÚ) 2018/1725 by úrad mal informovať všetkých jednotlivcov o svojich činnostiach týkajúcich sa spracúvania ich osobných údajov a o ich právach transparentným a jednotným spôsobom vo forme oznámení o ochrane údajov uverejnených na webovom sídle úradu a zároveň by mal v príslušnom formáte individuálne informovať dotknuté osoby relevantné pre vyšetrovanie – dotknuté osoby, svedkov a informátorov.

                     (12)

                     Bez toho, aby bolo dotknuté uplatňovanie výnimiek stanovených v nariadení (EÚ) 2018/1725, úrad môže mať potrebu obmedziť poskytovanie informácií dotknutým osobám a uplatňovanie iných práv dotknutých osôb s cieľom chrániť vlastné vyšetrovania, vyšetrovania a konania vedené verejnými orgánmi členských štátov, vyšetrovacie nástroje a metódy, ako aj práva iných osôb súvisiacich s vyšetrovaniami.

                     (13)

                     V niektorých prípadoch by poskytnutie konkrétnych informácií dotknutým osobám alebo odhalenie existencie vyšetrovania mohlo znemožniť alebo vážne narušiť účel operácie spracúvania údajov a schopnosť úradu alebo príslušných vnútroštátnych orgánov a inštitúcií, orgánov, úradov a agentúr Únie viesť účinné vyšetrovanie v budúcnosti.

                     (14)

                     Úrad okrem toho musí chrániť totožnosť informátorov vrátane oznamovateľov a svedkov, ktorí by nemali pocítiť negatívne dôsledky v súvislosti so spoluprácou s úradom.

                     (15)

                     Z týchto dôvodov môže úradu vzniknúť potreba uplatniť určité dôvody pre obmedzenia uvedené v článku 25 nariadenia (EÚ) 2018/1725 na operácie spracúvania údajov vykonávané v rámci úloh úradu stanovených v článku 2 rozhodnutia 1999/352/ES, ESUO, Euratom.

                     (16)

                     V záujme zachovania účinnej spolupráce môže byť potrebné aj to, aby úrad obmedzil práva dotknutých osôb s cieľom chrániť informácie, ktoré obsahujú osobné údaje a ktoré pochádzajú z útvarov Komisie alebo iných inštitúcií, orgánov, úradov a agentúr Únie, z príslušných orgánov členských štátov a tretích krajín, ako aj z medzinárodných organizácií. Úrad by sa mal na tento účel poradiť s týmito útvarmi, inštitúciami, orgánmi, úradmi, agentúrami, príslušnými orgánmi a medzinárodnými organizáciami o relevantných dôvodoch na uplatnenie týchto obmedzení, ako aj o ich nevyhnutnosti a primeranosti.

                     (17)

                     Úrad si v rámci svojej vyšetrovacej funkcie často vymieňa informácie vrátane osobných údajov okrem iného aj s útvarmi Komisie a výkonnými agentúrami, ktoré asistujú útvarom Komisie pri vykonávaní ich programov. V súlade s článkom 25 ods. 5 nariadenia (EÚ) 2018/1725, v ktorom sa vyžaduje prijatie interných predpisov na najvyššej úrovni riadenia príslušných inštitúcií, orgánov, agentúr a úradov Únie, toto rozhodnutie zahŕňa spracúvanie osobných údajov obsiahnutých v informáciách, ktoré sú povinné odovzdávať úradu. Všetky útvary Komisie a výkonné agentúry spracúvajúce osobné údaje na základe svojej povinnosti informovať úrad v zmysle článku 8 ods. 1 nariadenia (EÚ, Euratom) č. 883/2013 alebo v prípadoch, keď takéto údaje spracúva úrad pri plnení svojich úloh, by preto mali uplatňovať predpisy stanovené v tomto rozhodnutí s cieľom chrániť operácie spracúvania údajov vykonávané úradom. Za takýchto okolností by sa preto v záujme jednotného uplatňovania mali dotknuté útvary Komisie a výkonné agentúry poradiť s úradom o relevantných dôvodoch na uplatnenie uvedených obmedzení, ako aj o ich nevyhnutnosti a primeranosti.

                     (18)

                     Úrad – a v príslušných prípadoch útvary Komisie a výkonné agentúry – by mali ku všetkým obmedzeniam pristupovať transparentne a zaregistrovať každé uplatnenie obmedzení v príslušnom systéme záznamov.

                     (19)

                     Podľa článku 25 ods. 8 nariadenia (EÚ) 2018/1725 môžu prevádzkovatelia poskytnutie informácií o dôvodoch pre uplatnenie obmedzenia dotknutej osobe odložiť alebo od neho upustiť, ak by to akýmkoľvek spôsobom ohrozilo účel obmedzenia. Najmä v prípade, keď sa uplatňuje obmedzenie práv stanovených v článkoch 16 a 35, by oznámenie takéhoto obmedzenia ohrozilo účel obmedzenia. Úrad by mal pravidelne preskúmavať svoju pozíciu s cieľom zabezpečiť, že právo dotknutej osoby byť informovaná v súlade s článkami 16 a 38 nariadenia (EÚ) 2018/1725 je obmedzené len dovtedy, kým pretrvávajú dôvody pre odklad.

                     (20)

                     Keď sa uplatňuje obmedzenie práv iných dotknutých osôb, prevádzkovateľ by mal pri jednotlivých prípadoch individuálne posúdiť, či by oznámenie daného obmedzenia ohrozilo jeho účel.

                     (21)

                     Úradník úradu pre ochranu údajov – a v príslušných prípadoch úradník Komisie pre ochranu údajov alebo úradník pre ochranu údajov z dotknutej výkonnej agentúry – by takisto mali vykonávať nezávislé preskúmanie uplatňovania obmedzení s cieľom zabezpečiť súlad s týmto rozhodnutím.

                     (22)

                     Nariadením (EÚ) 2018/1725 sa nahrádza nariadenie (ES) č. 45/2001 odo dňa nadobudnutia účinnosti bez prechodného obdobia. Možnosť uplatňovať obmedzenia určitých práv sa stanovila v nariadení (ES) č. 45/2001. S cieľom zabrániť ohrozeniu účelu vyšetrovaní v pôsobnosti úradu a nepriaznivo ovplyvniť práva a slobody iných osôb by sa toto rozhodnutie malo uplatňovať odo dňa nadobudnutia účinnosti nariadenia (EÚ) 2018/1725.

                     (23)

                     Konzultácia s európskym dozorným úradníkom pre ochranu údajov sa uskutočnila 23. novembra 2018,

               PRIJALA TOTO ROZHODNUTIE:

            Článok 1
            Predmet úpravy a rozsah pôsobnosti

               1.   Týmto rozhodnutím sa ustanovujú predpisy, ktoré má dodržiavať Európsky úrad pre boj proti podvodom (ďalej len „úrad“) s cieľom informovať dotknuté osoby o spracúvaní ich údajov v súlade s článkami 14, 15 a 16 nariadenia (EÚ) 2018/1725.
               Stanovujú sa v ňom aj podmienky, za ktorých úrad môže v súlade s článkom 25 nariadenia (EÚ) 2018/1725 obmedziť uplatňovanie článkov 4, 14 až 20 a 35 uvedeného nariadenia.

               2.   Toto rozhodnutie sa uplatňuje na spracúvanie osobných údajov zo strany úradu na účely činností a v súvislosti s činnosťami vykonávanými s cieľom plniť úlohy úradu uvedené v článku 2 rozhodnutia 1999/352/ES, ESUO, Euratom a v nariadení (EÚ, Euratom) č. 883/2013.

               3.   Toto rozhodnutie sa uplatňuje na spracúvanie osobných údajov útvarmi Komisie a výkonnými agentúrami, pokiaľ spracúvajú osobné údaje obsiahnuté v informáciách, ktoré sú povinné zasielať úradu v zmysle článku 8 ods. 1 nariadenia (EÚ, Euratom) č. 883/2013, alebo osobné údaje, ktoré už úrad spracúva na účely činností a v súvislosti s činnosťami podľa odseku 2 tohto článku.

            Článok 2
            Uplatniteľné výnimky a obmedzenia

               1.   Keď si úrad plní svoje povinnosti vo vzťahu k právam dotknutých osôb podľa nariadenia (EÚ) 2018/1725, posúdi, či platí niektorá z výnimiek stanovených v uvedenom nariadení.

               2.   S výhradou článkov 3 až 6 tohto rozhodnutia môže úrad obmedziť uplatňovanie článkov 14 až 20 a 35 nariadenia (EÚ) 2018/1725, ako aj článku 4 uvedeného nariadenia, pokiaľ jeho ustanovenia zodpovedajú právam a povinnostiam stanoveným v článkoch 14 až 20 a 35 nariadenia (EÚ) 2018/1725, ak by uplatňovanie týchto práv a povinností ohrozilo účel vyšetrovacích činností úradu, a to aj odhalením jeho vyšetrovacích nástrojov a metód, alebo by nepriaznivo ovplyvnilo práva a slobody iných osôb.

               3.   S výhradou článkov 3 až 6 tohto rozhodnutia môže úrad takisto obmedziť práva a povinnosti uvedené v odseku 2 tohto článku, pokiaľ ide o osobné údaje získané od útvarov Komisie alebo od iných inštitúcií, orgánov, úradov a agentúr Únie, od príslušných orgánov členských štátov alebo tretích krajín, alebo od medzinárodných organizácií, za týchto okolností:

                           a)

                           ak by uplatňovanie uvedených práv a povinností mohli obmedziť útvary Komisie alebo iné inštitúcie, orgány, úrady a agentúry Únie na základe iných aktov podľa článku 25 nariadenia (EÚ) 2018/1725 alebo v súlade s kapitolou IX uvedeného nariadenia, resp. na základe zakladajúcich aktov iných inštitúcií, orgánov, úradov a agentúr Únie;

                           b)

                           ak by uplatňovanie uvedených práv a povinností mohli obmedziť príslušné orgány členských štátov na základe aktov podľa článku 23 nariadenia Európskeho parlamentu a Rady (EÚ) 2016/679 (5) alebo na základe vnútroštátnych opatrení, ktorými sa transponuje článok 13 ods. 3, článok 15 ods. 3 alebo článok 16 ods. 3 smernice Európskeho parlamentu a Rady (EÚ) 2016/680 (6);

                           c)

                           ak by uplatňovanie uvedených práv a povinností mohlo ohroziť spoluprácu úradu s tretími krajinami alebo medzinárodnými organizáciami pri plnení jeho úloh.

                     Pred uplatnením obmedzení za okolností uvedených v prvom pododseku písm. a) a b) sa úrad poradí s príslušnými útvarmi Komisie, inštitúciami, orgánmi, úradmi a agentúrami Únie alebo príslušnými orgánmi členských štátov, pokiaľ nie je úradu zrejmé, že uplatnenie obmedzenia je stanovené v niektorom z právnych aktov uvedených v týchto písmenách.
               Prvý pododsek písm. c) sa neuplatňuje, ak nad záujmom Únie o spoluprácu s tretími krajinami alebo medzinárodnými organizáciami prevažujú záujmy alebo základné práva a slobody dotknutých osôb.

               4.   Ak útvary Komisie a výkonné agentúry spracúvajú osobné údaje v prípadoch uvedených v článku 1 ods. 3, môžu v prípade potreby uplatniť obmedzenia v súlade s týmto rozhodnutím. Na tento účel konzultujú s úradom, pokiaľ nie je pre dotknutý útvar Komisie alebo výkonnú agentúru zrejmé, že uplatnenie obmedzenia je odôvodnené na základe tohto rozhodnutia.

            Článok 3
            Poskytovanie informácií dotknutým osobám

               1.   Úrad uverejní na svojom webovom sídle oznámenia o ochrane osobných údajov, ktorými informuje všetky dotknuté osoby o svojich činnostiach zahŕňajúcich spracúvanie ich osobných údajov.

               2.   Úrad individuálne informuje všetky dotknuté osoby, ktoré považuje za dotknuté osoby, svedkov alebo informátorov v zmysle nariadenia (EÚ, Euratom) č. 883/2013.

               3.   Ak úrad úplne alebo čiastočne obmedzí poskytnutie informácií dotknutým osobám podľa odseku 2, zaznamená dôvody tohto obmedzenia vrátane posúdenia nevyhnutnosti a primeranosti obmedzenia.
               Na tento účel v takomto zázname uvedie, ako by poskytnutie uvedených informácií ohrozilo účel vyšetrovacích činností úradu alebo účel obmedzení uplatnených podľa článku 2 ods. 3, alebo ako by nepriaznivo ovplyvnilo práva a slobody iných osôb.
               Uvedený záznam a v náležitých prípadoch aj dokumenty obsahujúce súvisiace faktické a právne prvky sa zaregistrujú. Na požiadanie sa sprístupnia európskemu dozornému úradníkovi pre ochranu údajov.

               4.   Obmedzenie uvedené v odseku 3 sa uplatňuje dovtedy, kým platia dôvody, ktoré ho opodstatňujú.
               Ak dôvody na obmedzenie prestanú platiť, úrad poskytne dotknutej osobe príslušné informácie a dôvody obmedzenia. Úrad zároveň informuje dotknutú osobu o možnosti kedykoľvek podať sťažnosť európskemu dozornému úradníkovi pre ochranu údajov alebo sa dožadovať súdneho prostriedku nápravy na Súdnom dvore Európskej únie.
               Úrad preskúma uplatňovanie obmedzenia každých šesť mesiacov po jeho prijatí a pri ukončení príslušného vyšetrovania. Následne prevádzkovateľ každoročne monitoruje potrebu zachovania všetkých obmedzení.

            Článok 4
            Právo dotknutej osoby na prístup k údajom

               1.   Ak dotknuté osoby požadujú prístup k svojim osobným údajom spracovávaným v súvislosti s jedným alebo viacerými konkrétnymi prípadmi alebo ku konkrétnej operácii spracúvania údajov v súlade s článkom 17 nariadenia (EÚ) 2018/1725, úrad obmedzí posúdenie žiadosti len na takéto osobné údaje.

               2.   Ak úrad úplne alebo čiastočne obmedzí právo na prístup k údajom uvedené v článku 17 nariadenia (EÚ) 2018/1725, prijme tieto kroky:

                           a)

                           vo svojej odpovedi na príslušnú žiadosť informuje danú dotknutú osobu o uplatnenom obmedzení a o hlavných dôvodoch tohto obmedzenia, ako aj o možnosti podať sťažnosť európskemu dozornému úradníkovi pre ochranu údajov alebo sa dožadovať súdneho prostriedku nápravy na Súdnom dvore Európskej únie;

                           b)

                           zaznamená dôvody obmedzenia vrátane posúdenia nevyhnutnosti a primeranosti obmedzenia. Na tento účel v tomto zázname uvedie, ako by poskytnutie prístupu k údajom ohrozilo účel vyšetrovacích činností úradu alebo účel obmedzení uplatnených podľa článku 2 ods. 3, alebo ako by nepriaznivo ovplyvnilo práva a slobody iných dotknutých osôb.

                     Poskytnutie informácií uvedených v písmene a) sa môže v súlade s článkom 25 ods. 8 nariadenia (EÚ) 2018/1725 odložiť, môže sa od neho upustiť alebo sa môže zamietnuť.

               3.   Záznam uvedený v odseku 2 písm. b) a v náležitých prípadoch aj dokumenty obsahujúce súvisiace faktické a právne prvky sa zaregistrujú. Na požiadanie sa sprístupnia európskemu dozornému úradníkovi pre ochranu údajov. Uplatňuje sa článok 25 ods. 7 nariadenia (EÚ) 2018/1725.

            Článok 5
            Právo na opravu, vymazanie a obmedzenie spracúvania
            Ak úrad úplne alebo čiastočne obmedzí uplatňovanie práva na opravu, vymazanie alebo obmedzenie spracúvania uvedené v článku 18, článku 19 ods. 1 a článku 20 ods. 1 nariadenia (EÚ) 2018/1725, prijme kroky stanovené v článku 4 ods. 2 tohto rozhodnutia a zaregistruje záznam v súlade s článkom 4 ods. 3 tohto rozhodnutia.

            Článok 6
            Oznámenie porušenia ochrany osobných údajov dotknutej osobe
            Ak úrad obmedzí oznámenie porušenia ochrany osobných údajov dotknutej osobe uvedené v článku 35 nariadenia (EÚ) 2018/1725, zaznamená a zaregistruje dôvody obmedzenia v súlade s článkom 3 ods. 3 tohto rozhodnutia. Uplatňuje sa článok 3 ods. 4 tohto rozhodnutia.

            Článok 7
            Preskúmanie úradníkom pre ochranu údajov

               1.   Úradník úradu pre ochranu údajov je bez zbytočného odkladu informovaný vždy, keď sa v súlade s týmto rozhodnutím obmedzujú práva dotknutých osôb. Úradníkovi úradu pre ochranu údajov sa poskytuje prístup k záznamu a všetkým dokumentom obsahujúcim základné faktické a právne prvky.
               Úradník úradu pre ochranu údajov môže požiadať o preskúmanie obmedzení. Úradník úradu pre ochranu údajov je písomne informovaný o výsledku požadovaného preskúmania.

               2.   Ak útvary Komisie a výkonné agentúry spracúvajú osobné údaje v prípadoch uvedených v článku 1 ods. 3, úradník Komisie pre ochranu údajov alebo prípadne úradník pre ochranu údajov z dotknutej výkonnej agentúry sú bez zbytočného odkladu informovaní vždy, keď sa v súlade s týmto rozhodnutím obmedzujú práva dotknutých osôb. Úradníkovi Komisie pre ochranu údajov alebo prípadne úradníkovi pre ochranu údajov z dotknutej výkonnej agentúry sa poskytuje prístup k záznamu a všetkým dokumentom obsahujúcim základné faktické a právne prvky.
               Úradník Komisie pre ochranu údajov alebo prípadne úradník pre ochranu údajov z dotknutej výkonnej agentúry môžu požiadať o preskúmanie obmedzení. Úradník Komisie pre ochranu údajov alebo prípadne úradník pre ochranu údajov z dotknutej výkonnej agentúry sú písomne informovaní o výsledku požadovaného preskúmania.

               3.   Každá výmena informácií s úradníkom pre ochranu údajov v priebehu postupu sa zaznamenáva vo vhodnej forme.

            Článok 8
            Nadobudnutie účinnosti
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 11. decembra 2018.

            V Bruseli 11. decembra 2018

                  Za Komisiu

                  predseda

               Jean-Claude JUNCKER

            (1)  Rozhodnutie Komisie 1999/352/ES, ESUO, Euratom z 28. apríla 1999, ktorým sa zriaďuje Európsky úrad pre boj proti podvodom (OLAF) (Ú. v. ES L 136, 31.5.1999, s. 20).

            (2)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).

            (3)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (4)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

            (5)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

            (6)  Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).


Rozhodnutie Komisie z 26/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8989 - Sony Corporation of America / Mubadala Investment Company PJSC) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 21/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8747 - Bolloré Group / APMT / CIT) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 21/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9085 - DR. AUGUST OETKER KG / Transgourmet Deutschland Gmbh & Co. OHG / F&B - Food and Beverage Services Gmbh) podľa nariadenia Rady (ES) č. 139/2004 (Iba nemecké znenie je autentické)


Rozhodnutie Komisie z 25/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9072 - KKR & Co. Inc. / Altice France S.A.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 19/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9059 - CVC Capital Partners SICAV-FIS S.A. / Messer Group GmbH) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 11/01/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9210 - NN Group / Allianz Group / NRP Group) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 09/01/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9206 - Equistone Partners Europe / Courir) podľa nariadenia Rady (ES) č. 139/2004 (Iba francúzské znenie je autentické)


Rozhodnutie Komisie z 09/01/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9213 - ORDU YARDIMLAŞMA KURUMU / CIMPOR PORTUGAL, SGPS, S.A.) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2019/131 z 15. októbra 2018 o uzavretí Dohody vo forme výmeny listov medzi Európskou úniou a Švajčiarskou konfederáciou o kumulácii pôvodu medzi Európskou úniou, Švajčiarskou konfederáciou, Nórskym kráľovstvom a Tureckou republikou v rámci všeobecného systému preferencií

text:
                  29.1.2019

                  SK

                  Úradný vestník Európskej únie

                  L 25/1

         ROZHODNUTIE RADY (EÚ) 2019/131
         z 15. októbra 2018
         o uzavretí Dohody vo forme výmeny listov medzi Európskou úniou a Švajčiarskou konfederáciou o kumulácii pôvodu medzi Európskou úniou, Švajčiarskou konfederáciou, Nórskym kráľovstvom a Tureckou republikou v rámci všeobecného systému preferencií
         RADA EURÓPSKEJ ÚNIE
         so zreteľom na Zmluvu o fungovaní Európskej únie, a najmä na jej článok 207 ods. 4 v spojení s jej článkom 218 ods. 6 druhým pododsekom písm. a) bodom v),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     V súlade s článkom 41 písm. b) delegovaného nariadenia Komisie (EÚ) 2015/2446 (2) výrobky získané v Nórsku, Švajčiarsku alebo Turecku obsahujúce materiály, ktoré tam neboli úplne získané, za predpokladu, že tieto materiály prešli dostatočným opracovaním alebo spracovaním v zmysle článku 45 uvedeného delegovaného nariadenia, sa považujú, že majú pôvod vo zvýhodnenej krajine.

                     (2)

                     Podľa článku 54 delegovaného nariadenia (EÚ) 2015/2446 sa systém kumulácie uplatňuje pod podmienkou, že Švajčiarsko na základe reciprocity poskytuje rovnaké zaobchádzanie s výrobkami s pôvodom vo zvýhodnených krajinách obsahujúcimi materiály s pôvodom v Únii.

                     (3)

                     Pokiaľ ide o Švajčiarsko, systém kumulácie sa pôvodne zaviedol prostredníctvom dohody vo forme výmeny listov medzi Úniou a Švajčiarskom. Táto výmena listov sa uskutočnila 14. decembra 2000, keď ju Rada schválila prostredníctvom rozhodnutia 2001/101/ES (3).

                     (4)

                     Švajčiarsko upravilo svoje pravidlá pôvodu všeobecného systému preferencií (ďalej len „VSP“), aby zabezpečilo uplatňovanie pojmu pôvodu, ktorý zodpovedá pojmu pôvodu stanovenému v pravidlách pôvodu v rámci VSP Únie. Je preto potrebné revidovať dohodu vo forme výmeny listov medzi Úniou a Švajčiarskom.

                     (5)

                     Únia, Nórsko a Švajčiarsko by mali pokračovať v používaní systému vzájomného uznávania náhradného osvedčenia o pôvode na tlačive A podľa revidovanej výmeny listov a Turecko by ho malo podmienečne uplatňovať, aby sa zjednodušil obchod medzi Úniou, Nórskom, Švajčiarskom a Tureckom.

                     (6)

                     V pravidlách pôvodu v rámci VSP Únie v znení reformy z roku 2010 sa navyše stanovuje zavedenie nového systému na určovanie dôkazov o pôvode registrovanými vývozcami, ktorý sa má začať používať od 1. januára 2017. Úpravy k dohode vo forme výmeny listov treba vykonať aj v tomto ohľade.

                     (7)

                     S cieľom pripraviť sa na používanie nového systému a pravidiel, ktoré s ním súvisia, Rada 8. marca 2012 poverila Komisiu rokovaním so Švajčiarskom o dohode vo forme výmeny listov týkajúcej sa vzájomného uznávania náhradných osvedčení o pôvode na tlačive A alebo náhradných vyhlásení o pôvode, v ktorej sa stanovuje, že s výrobkami obsahujúcimi materiály s pôvodom v Nórsku, Švajčiarsku alebo Turecku sa má pri ich dôjdení na colné územie Únie zaobchádzať ako s výrobkami s pôvodom v Únii.

                     (8)

                     Výsledkom rokovaní so Švajčiarskom vedených Komisiou bola Dohoda vo forme výmeny listov medzi Európskou úniou a Švajčiarskou konfederáciou o kumulácii pôvodu medzi Európskou úniou, Švajčiarskou konfederáciou, Nórskym kráľovstvom a Tureckou republikou v rámci všeobecného systému preferencií (ďalej len „dohoda“).

                     (9)

                     Dohoda by sa mala schváliť,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Dohoda vo forme výmeny listov medzi Európskou úniou a Švajčiarskou konfederáciou o kumulácii pôvodu medzi Európskou úniou, Švajčiarskou konfederáciou, Nórskym kráľovstvom a Tureckou republikou v rámci všeobecného systému preferencií.
            Text dohody je pripojený k tomuto rozhodnutiu.

            Článok 2
            Predseda Rady vykoná v mene Únie oznámenie podľa odseku 18 dohody (4).

            Článok 3
            Toto rozhodnutie nadobúda účinnosť dňom jeho prijatia.

            V Luxemburgu 15. októbra 2018

                  Za Radu

                  predsedníčka

               E. KÖSTINGER

            (1)  Súhlas zatiaľ neuverejnený v úradnom vestníku.

            (2)  Delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29.12.2015, s. 1).

            (3)  Rozhodnutie Rady 2001/101/ES z 5. decembra 2000 o schválení Dohody vo forme výmeny listov medzi Spoločenstvom a krajinami EZVO, ktoré udeľujú preferenčné sadzobné opatrenia v rámci Všeobecného systému preferenčných opatrení (Nórsko a Švajčiarsko), ustanovujúca, že s tovarom s pôvodom v Nórsku alebo Švajčiarsku sa má pri jeho dôjdení na colné územie Spoločenstva zaobchádzať ako s tovarom s pôvodom v Spoločenstve (recipročná dohoda) (Ú. v. ES L 38, 8.2.2001, s. 24).

            (4)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie zástupcov vlád členských štátov (EÚ, Euratom) 2019/164 z 1. februára 2019 o vymenovaní dvoch sudcov a jedného generálneho advokáta Súdneho dvora

text:
                  4.2.2019

                  SK

                  Úradný vestník Európskej únie

                  L 32/7

         ROZHODNUTIE ZÁSTUPCOV VLÁD ČLENSKÝCH ŠTÁTOV (EÚ, Euratom) 2019/164
         z 1. februára 2019
         o vymenovaní dvoch sudcov a jedného generálneho advokáta Súdneho dvora
         ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 19,
         so zreteľom na Zmluvu o fungovaní Európskej únie, a najmä na jej články 253 a 255,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,
         keďže:

                     (1)

                     Funkčné obdobie štrnástich sudcov a piatich generálnych advokátov Súdneho dvora sa skončí 6. októbra 2018. Je potrebné pristúpiť k vymenovaniam do týchto funkcií, ktoré doposiaľ neboli obsadené.

                     (2)

                     Pán Christopher VAJDA bol navrhnutý za kandidáta na funkciu sudcu Súdneho dvora. Pán Priit PIKAMÄE bol navrhnutý za kandidáta na funkciu generálneho advokáta Súdneho dvora.

                     (3)

                     Pokiaľ ide o funkčné obdobie sudcu navrhnutého vládou Spojeného kráľovstva Veľkej Británie a Severného Írska, pána VAJDU, to skončí 6. októbra 2024 alebo dňom vystúpenia Spojeného kráľovstva z Európskej únie, podľa toho, čo nastane skôr. Okrem toho funkčné obdobie generálneho advokáta skončí 6. októbra 2024.

                     (4)

                     Na základe článkov 5 a 7 Protokolu č. 3 o štatúte Súdneho dvora Európskej únie a v dôsledku odstúpenia pána Allana ROSASA, ktoré nadobudne účinnosť 7. októbra 2019, je okrem toho potrebné pristúpiť k vymenovaniu sudcu Súdneho dvora na zvyšný čas funkčného obdobia pána Allana ROSASA, ktoré trvá do 6. októbra 2021.

                     (5)

                     Na uvoľnené miesto bol ako kandidát navrhnutý pán Niilo JÄÄSKINEN.

                     (6)

                     Výbor ustanovený v článku 255 Zmluvy o fungovaní Európskej únie zaujal stanovisko k vhodnosti uvedených kandidátov vykonávať funkciu sudcu a funkciu generálneho advokáta Súdneho dvora,

               PRIJALI TOTO ROZHODNUTIE:

            Článok 1

               1.   Pán Christopher VAJDA sa vymenúva za sudcu Súdneho dvora na obdobie od nadobudnutia účinnosti tohto rozhodnutia do 6. októbra 2024 alebo do dňa vystúpenia Spojeného kráľovstva z Európskej únie, podľa toho, čo nastane skôr.

               2.   Pán Priit PIKAMÄE sa vymenúva za generálneho advokáta Súdneho dvora na obdobie od nadobudnutia účinnosti tohto rozhodnutia do 6. októbra 2024.

               3.   Pán Niilo JÄÄSKINEN sa vymenúva za sudcu Súdneho dvora na obdobie od 7. októbra 2019 do 6. októbra 2021.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 1. februára 2019

                  predsedníčka

               L. ODOBESCU